  Майя Бывальцева Мызян вакытэ чорыганэз уретон Удмуртиын 25-тӥ оштолэзе кутскоз. Иворъёсъя «Удмуртия» агентстволы со сярысь веразы элькунысь Инкуазь узырлыкъя но инкуазез утёнъя министерствоын. Уретон 10-тӥ инвожоозь кыстӥськоз. «Куронъёсты тӥяса чорыгасьёсты кутылӥсь кык ёзэсъёс милям вань — чорыгъёсты утёнъя управление, отысь инспекторъёс федерал ужоскетъёсты быдэсто, но лулосъёсты утёнъя азьвыл управление, али со инкуазез утёнъя министерствое пыриз. Кык ёзэс кулэ, малыке шуоно вань федерал но улосвыл чорыгъёс. Озьыен, нырысетӥоссэ гожтыны быгато федерал инспекторъёс, кыкетӥоссэ — элькун. Вань нимысьтыз списокъёс, кудъёсыз чорыгъёсты со кык категориослы люко», — вераз иворъёсъя «Удмуртия» агентстволэн корреспондентэзлы Инкуазь узырлыкъя но инкуазез утёнъя министерствоысь ӧнерчи Дмитрий Коробейников. Та вакытэ чорыганы луэ мызянтэм интыосын гинэ, ярдурысен одӥг визнанэн. Пыжъёсысь чорыганы уг яра. Мызян вакытэ чорыганы лэзьымтэ Кам шурлэн Каракулино ёросысь бурпал ярдураз Буториха шур вожысен Партизаны гуртозь но Сарапул ёросын Сарапулысь чугун сюрес выжлэн 500 метр уллапалысеныз Межная гуртозь. Браконьеръёсты административной яке уголовной кылкутон улэ кыскыны быгатозы. Чорыганъя куронъёсты тӥям понна 2 сюрсысен 5 сюрс манетозь штраф тырытозы но чорыган тӥрлыксэс талалозы, катэз тӥясьёсты — 100 сюрсысен 300 сюрс манетозь штраф тырытозы, одно быдэсъяно ужъёсы келялозы, яке ӝыны арозь пытсалозы. Тегъёс: Сарапул Кама Каракулино Удмуртия инкуазезутён чорыган  